Hässelby holme

Hässelby holme on pieni Mälarenin saari Ruotsissa Tukholman ja Ekerön kunnissa, jotka sijaitsevat Tukholman läänissä.
Maantietoa.
Hässelby holme sijaitsee Mälarenin itäosassa Lambarfjärdenissä Hässelby strandin ja Lovönin pohjoiskärjen Lambarduddin välisessä kapeikossa. Saari on U-kirjaimen muotoimen ja se on 550 metriä pitkä ja 420 metriä leveä. Saaressa on luoteeseen aukeava 250 metriä pitkä lahti, jonka itäpuoli muodostaa saaren korkeimman ja 250 metriä leveän pääosan. Saaren rantaviiva on noin 1 300 metriä pitkä. Lahden länsipuoli on matala ja kaarevan muotoinen niemi. Holme on saariryhmänsä pääsaari. Siihen kuuluu kolme muuta luotoa, joista Grubbholmen on suurin. Saaret tulevat kasvamaan tulevaisuudessa maankohoamisen seurauksen yhteen johtuen saarien välinen vesialueen mataluudesta. Siellä on vesi 1,8 metriä syvää ja matalikko jatkuu saarelta Lovön rantaan. Saaren itäpuolella kulkee laivaväylä. Holmen pohjoiskärki on kallioaluetta ja muu osa saarta kasvaa harvaa sekametsää. Kahteen luonnonsuojelualueeseen kuuluvalla saarella ei ole rakennuksia, mutta sen etelärannassa sijaitsee kaksi pienvenelaituria. Saaren virkistyskäyttö on osoitettu Gröndalin venekerholle (Gröndals båtklubb). Kerho on tuonut saarelle kesäksi käymälän ja kelluvan saunan. Tukholman ja Ekerön välinen kuntaraja ylittää saaren lahden sen keskilinjaa pitkin. Saaren länsiosa kuuluu Tukholman Hässelby-Vällingbyn kaupungiosaan. Saarella kulkee siten muutamien metrien pituisena Tukholman ja Ekerön ainoa kunnallinen maaraja. Myös saaren luonnonsuojelualueiden rajat seuraavat kuntarajan linjausta.
Luontoarvoja.
Hässelby holmen itäosa kuuluu Grimstan suojelualueeseen (Grimsta naturreservat, 320 hehtaaria, perustettu 2004), joka sisältää saaren lisäksi yli 300 hehtaarin metsäalueen mantereelta ("Grimstaskog") Lambardfjärdenin pohjoisrannassa . Hässelby holmenin lahden länsipuolinen osa, saariryhmän muut saaret sekä niitä ympäröivät vesialueet kuuluvat Lovönin suojelualueeseen (Lovön naturreservat; 3 228 hetaaria, josta 2 090 hehtaaria on maa-alueita, perustettu 2014) . Saarella elää Tukholman saaristojen harvoja suuria naurulokkiyhdyskuntia. Merikotkat lepäävät usein saaren puissa ja vaanivat saarten matalikolla eläviä kaloja .
Historiaa.
Saaren aikaisempi nimi on ollut "Vindholmen". 1700-luvulla tehdyssä kartassa sen nimi oli jo "Hässelby Holmen" ja sen saariryhmässä näkyi olleen kuusi saarta. U-kirjaimen muotoinen lahti ei tuolloin ollut vielä muodostunut, vaan nykylahden länsipuoli oli kahtena saarena ja kahtena luotona. Myöhemmin nämä saaret ovat maankohoamisen seurauksena yhtyneet niemenkärjeksi, joka on vielä yhdistynyt pääsaareensa. Kartassa saari on autio. Vuonna 1717 käytiin oikeutta puunkaato-oikeudesta saarella, jonka seurauksen kylien välinen riita ratkaistiin liittämällä saari virallisesti Hässelbyn kylään. Saaren nimen kirjoitusasu oli vuoden 1901 kartassa "Hesselbyholmen". Saarta on 1900-luvulla käytetty Tukholman veneseurojen huviretkillä virkistyssaarena. Tämä perinne on saanut vahvistuksen saaren viimeisen yksityisen omistajan kreivi Bonden lahjoitettua saaret Tukholman kaupungille vuonna 1924 lisäehdolla, että Grönsdals båtklubbenilla on saarelle virkistyskäyttöoikeus. Sundbybergin partiolaiset rakensivat saaren keskiosiin retkimajan vuonna 1926. Retkipaikan rakennusten rauniot ovat edelleen olemassa. Saarta käytti myös melontakerho "Örnsbergs Kanotsällskap" retkikohteenaan viikonloppuisin 1930-luvulla. Ruotsissa herätti vuonna 2017 huomiota rahtialus Askön karilleajo saarien matalikolle. Laivassa oli Venäjällä Laukaansuussa lastattua pellettiä, jonka se oli viemässä Hässelbyn voimalaitokselle. Luotsin ohjaamana tehty viimeinen kaarre lastauslaiturille meni poijun väärältä puolelta ja alus tarrttui pohjastaan karikolle. Samalla katkesi kaksi sähkökaapelia ja Tukholman vesiputki, jolla Lovönin vesilaitos toimitti vettä kaupungille.